ចៅក្រម​ស៊ើបអង្កេត​របស់​សាលាក្ដី​ខ្មែរ​ក្រហម​បញ្ជូន​​ដីកា​បញ្ជូន​ករណី​០០២​ទៅ​ជំនុំជម្រះ
អតីត​មេដឹកនាំ​ទាំង​៤​ដែល​ជាប់​ក្នុង​សំណុំ​រឿង​០០២​នេះ​រួម​មាន​លោក​នួន​ ជា លោក ខៀវ​ សំផន លោក អៀង​ សារី និង​អ្នក​ស្រី​អៀង ធារិទ្ធ។
នៅថ្ងៃព្រហស្បតិ៍នេះ សហចៅក្រមស៊ើបអង្កេតរបស់សាលាក្ដីខ្មែរក្រហមនេះបានបញ្ជូនដីកាបញ្ជូនរឿងទៅជំនុំជម្រះសម្រាប់ករណី០០២។ សំណុំរឿងនេះមានអតីតមេដឹកនាំកំពូលៗខ្មែរក្រហមសំខាន់បំផុតចំនួនបួននាក់។ ក្រុមអង្គការសង្គមស៊ីវិល និងមន្រ្ដីរដ្ឋាភិបាលបានសំដែងការអបអរសាទរដំណើរការនេះ។ សហចៅក្រមស៊ើបអង្កេតរបស់សាលាក្ដីខ្មែរក្រហម លោកយូ ប៊ុនឡេង និងលោកម៉ាកសែល ឡឺម៉ុង នៅថ្ងៃព្រហស្បតិ៍នេះ បានបញ្ជូនដីកាបញ្ជូនរឿងទៅជំនុំជម្រះក្នុងករណី០០២ ទៅកាន់អង្គជំនុំជម្រះសាលាដំបូង ដើម្បីកំណត់ថ្ងៃបើកសវនាការសម្រាប់កាត់ទោសជនជាប់សង្ស័យចំនួន៤នាក់ ដែលសុទ្ធសឹងជាអ្នកទទួលខុសត្រូវខ្ពស់បំផុតនៃការសម្លាប់រង្គាលប្រជាជនខ្មែរអស់ជិតពីរលាននាក់។ អតីតប្រធានសភាខ្មែរក្រហម នួន ជា អតីតប្រមុខរដ្ឋខៀវ សំផន អតីតឧបនាយករដ្ឋមន្ដ្រី និងជារដ្ឋមន្ដ្រីក្រសួងការបរទេសខ្មែរក្រហមអៀង សារី និងប្រពន្ធរបស់គាត់ អៀង ធារិទ្ធ អតីតរដ្ឋមន្ដ្រី ក្រសួងសង្គមកិច្ចនឹងត្រូវនាំខ្លួនទៅកាត់ទោសក្នុងអំឡុងដើមឆ្នាំ២០១១ខាងមុខសម្រាប់ឧក្រិដ្ឋកម្ម ដែលបានបណ្ដាលឲ្យប្រជាពលរដ្ឋខ្មែរស្លាប់បាត់បង់ជីវិតយ៉ាងតិច១,៧លាននាក់នៅចន្លោះឆ្នាំ១៩៧៥ដល់ឆ្នាំ១៩៧៩។ ដោយឡែក ឌុច អតីតប្រធានគុកទួលស្លែង ត្រូវលើកលែងបទចោទប្រកាន់ពីក្នុងសំណុំរឿង០០២វិញដោយហេតុថា សហ ចៅក្រមស៊ើបអង្កេតពុំបានរកឃើញភស្ដុតាងថ្មីក្រៅពីបទឧក្រិដ្ឋនៅគុកទួលស្លែងនោះទេ។ លោកយូ ប៊ុនឡេង មានប្រសាសន៍នៅក្នុងសន្និសីទកាសែតកាលពីព្រឹកមិញ នៅក្នុងសាលាក្ដីខ្មែរក្រហម ជាយទីក្រុងភ្នំពេញថា ការបញ្ជូនរឿងទៅជំនុំជម្រះ ឬការចេញដីកាដំណោះស្រាយនេះធ្វើឡើងបន្ទាប់ពីសហចៅក្រមស៊ើបអង្កេតទាំងពីរបានពិនិត្យលើសំណុំរឿងយ៉ាងពេញលេញ។ “បានពិនិត្យពិចារណាលើសំណុំរឿងទាំងអស់ ហើយចេញដីកាដំណោះស្រាយដោយឯកភាពគ្នាជាឯកច្ឆន្ទដែលនៅក្នុងនោះ  បានបញ្ជូនជនត្រូវចោទទាំងបួនរូបទៅជំនុំជម្រះ"។ លោកយូ ប៊ុនឡេងមានប្រសាសន៍ថា ជនជាប់សង្ស័យទាំងបួននាក់ត្រូវចោទប្រកាន់ពីបទឧក្រិដ្ឋកម្មសង្រ្គាម ឧក្រិដ្ឋកម្មប្រឆាំងមនុស្សជាតិ ឧក្រិដ្ឋកម្មប្រល័យពូជសាសន៍លើជនជាតិចាមនិងវៀតណាម និងការវាយប្រហារលើសាសនា។ លោកសហចៅក្រមកម្ពុជាបញ្ជាក់ថា តុលាការបានរកឃើញថា មានប្រជាពលរដ្ឋកម្ពុជាស្លាប់និងត្រូវបានសម្លាប់ចន្លោះពី១,៧ទៅ២,២លាននាក់ក្រោមការគ្រប់គ្រងអំណាចរបស់ពួកខ្មែរក្រហម ហើយមានមនុស្សប្រមាណជា៨០០.០០០នាក់បានស្លាប់ដោយអំពើហិង្សាផ្សេងៗ។ លោកម៉ាកសែល ឡឺម៉ុងបានបញ្ជាក់ថា សំណុំរឿងនេះមានភាពស្មុគស្មាញដែលធ្វើឲ្យមានការចំណាយពេលយ៉ាងយូរ ក៏ប៉ុន្ដែទីបំផុតការកាត់ទោសមួយបានមកដល់។ “យើងអាចរីករាយដោយមានឯកសារមួយដែលនឹងអនុញ្ញាតឲ្យរៀបចំបើកសវនាការកាត់ទោស ដែលប្រជាពលរដ្ឋកម្ពុជាបានរង់ចាំអស់រយៈពេល៣០ឆ្នាំមកហើយ"។ លោកផៃ ស៊ីផាន រដ្ឋលេខាធិការ និងជាអ្នកនាំពាក្យទីស្ដីការគណៈរដ្ឋមន្ដ្រី មានប្រសាសន៍ថា ការបញ្ជូនសំណុំរឿងជនជាប់ចោទទាំងបួននាក់ទៅកាត់ទោស គឺជាព្រឹត្តិការណ៍ប្រវត្តិសាស្ដ្រ និងជាយុត្តិធម៌មួយបន្ថែមទៀតសម្រាប់ជនរងគ្រោះ បន្ទាប់ពីសំណុំរឿងឌុច។ ឌុចត្រូវអង្គជំនុំជម្រះសាលាក្ដី ខ្មែរក្រហមផ្ដន្ទាទោសឲ្យជាប់ពន្ធនាគារចំនួន៣៥ឆ្នាំ។ “នេះជាព្រឹត្តិការណ៍ប្រវត្តិសាស្ដ្រ  ជាយុត្ដិធម៌នៅក្នុងករណីបន្ថែមមួយទៀតបន្ទាប់ពីឌុច"។ ដោយឡែក លោកឆាំង យុ នាយកមជ្ឈមណ្ឌលឯកសារកម្ពុជា មានប្រសាសន៍ថា តុលាការគួរចាប់ផ្ដើមកាត់ទោសជនជាប់ចោទទាំងបួនឲ្យបានឆាប់។ “យើងគួរតែកាត់ទោសឲ្យកាន់តែឆាប់ ដើម្បីឲ្យកម្ពុជាបើកទំព័រប្រវត្តិសាស្ដ្រថ្មី ហើយឈានទៅមុខ។ ហើយខ្ញុំគិតថា សំណុំរឿង០០២នេះ ជាសំណុំរឿងជាប្រវត្តិសាស្ដ្រ មិនចំពោះតែកម្ពុជា ប៉ុន្ដែវាសម្រាប់ បទឧក្រិដ្ឋប្រឆាំងមនុស្សជាតិទូទាំងពិភពលោក"។ សូមបញ្ជាក់ថា សហចៅក្រមស៊ើបអង្កេតបានសម្រេចទទួលស្គាល់ជនរងគ្រោះជាដើមបណ្ដឹងរដ្ឋប្បវេណីចំនួន២.២១៣នាក់ក្នុងចំណោមជនរងគ្រោះសរុបចំនួនជាង៤.០០០នាក់ដែលបានដាក់ពាក្យស្នើសុំតាំងខ្លួនជាដើមបណ្ដឹងរដ្ឋប្បវេណីក្នុងសំណុំរឿង០០២នេះ៕